የገብረዋህድ ባለቤት አዲስ የወንጀል ጭብጥ ተያዘባቸው
– የፌደራል የስነ ምግባርና ፀረ ሙስና ኮሚሽን እስካሁን ከተሰበሰቡት የሰነድ ማስረጃዎች በተጨማሪ 96 የቃል ምስክሮችን መቀበሉንና ተጨማሪ የ76 የቃል ምስክሮችን ማዳመጥ ስለሚቀረው የ14 ቀን የጊዜ ቀጠሮ እንዲሰጠው የፌዴራሉን ከፍተኛ ፍርድ ቤት ሁለተኛ ወንጀል ችሎት ጠይቋል፡፡ፍርድ ቤቱም በፌደራል የስነ ምግባርና ፀረ ሙስና ኮሚሽን መርማሪ በኩል የእያንዳንዱን ተጠርጣሪ የወንጀል ድርሻ ግልፅ ለማድረግ ተሞክሯል፤ ምርመራውም እድገት እያሳየ መጥቷል በማለት በእነ አቶ ገብረዋህድ ወልደጊዮርጊስ የተጠርጣሪዎች መዝገብ ለ4ኛ ግዜ የተጠየቀውን የጊዜ ቀጠሮ ፈቅዷል፡፡ፍርድ ቤቱ የተጠርጣሪዎችን የዋስትና መብት ጥያቄ ባለመቀበልም ተለዋጭ ቀጠሮውን ለሐምሌ 1/2005 አድርጓል፡፡ በዛሬው ችሎት የመከላከያ ሚኒስቴር የቀድሞ የስራ ሃላፊ የነበሩት ኮሎኔል ሃይማኖት ተስፋዬ በፊት ከተጠረጠሩበት የሰነድ ማሸሽ ወንጀል በተጨማሪ አዲስ የወንጀል ጭብጥም ተይዞባቸዋል፡፡ኮሎኔል ሃይማኖት ተስፋዬ በዚሁ የተጠርጣሪዎች መዝገብ ካሉት አቶ ነጋ ገብረእግዚአብሔር ንብረት በሆነው ሞኒት ሃላፊነቱ የተወሰነ የግል ማህበር ድርጅት የሂሳብ ክፍል ውስጥ በመስራት ላይ ሳሉ በገቢዎችና ጉምሩክ ባለስልጣን ከፍተኛ ባለስልጣን የሆኑትን ባለቤታቸውን አቶ ገብረዋህድ ወልደጊዮርጊስን በመጠቀም የግብር ስወራ ወንጀል በመፈፀም ተጠርጥረዋል፡፡የስነ ምግባርና ፀረ ሙስና ኮሚሽን ለችሎቱ የቃሊቲ ጉምሩክ ቅርንጫፍ የዋጋ ትመና ባለሙያ የነበሩትነ አቶ ባሹ ዘርጋውን አዲስ ተጠርጣሪ አድርጎ አቅርቧል፡፡ በዚህም የተጠርጣሪዎች ብዛት 61 ሆኗል፡፡ (ኢሬቴድ)